Diari Oficial de la Generalitat Valenciana


Sumari del DOGV 9587, del 03-05-2023 (2023/4594)

RESOLUCIÓ de 25 d'abril de 2023, del director general de LABORA Servei Valencià d'Ocupació i Formació, per la qual es convoquen per a l'exercici 2023 les subvencions destinades a la contractació de persones desocupades amb discapacitat, en col·laboració amb corporacions locals de la Comunitat Valenciana, regulades en l'Ordre 8/2016, de 7 de juliol, de la Conselleria d'Economia Sostenible, Sectors Productius, Comerç i Treball (AVALEM CAPACITATS).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9587

Data del DOGV
:   03-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4594


Data del document
:   25-04-2023

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació
    * ajuda pública

RESOLUCIÓ de 25 d'abril de 2023, del director general de LABORA Servei Valencià d'Ocupació i Formació, per la qual es convoquen per a l'exercici 2023 les subvencions destinades a la contractació de persones desocupades amb discapacitat, en col·laboració amb corporacions locals de la Comunitat Valenciana, regulades en l'Ordre 8/2016, de 7 de juliol, de la Conselleria d'Economia Sostenible, Sectors Productius, Comerç i Treball (AVALEM CAPACITATS). [2023/4594]  
En el Diari Oficial de la Generalitat Valenciana d'11 de juliol de 2016, es va publicar l'Ordre 8/2016, de 7 de juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en el Programa iniciativa social en col·laboració amb corporacions locals de la Comunitat Valenciana, modificada per l'Ordre 10/2017, de 8 de maig, de la Conselleria d'Economia Sostenible, Sectors Productius, Comerç i Treball, publicada en el Diari Oficial de la Generalitat Valenciana de 10 de maig de 2017.  
Segons recull l'article 50 de la Llei 3/2023, de 28 de febrer, d'ocupació, es considera col·lectiu vulnerable d'atenció prioritària, entre altres, a les persones amb discapacitat, afectades en major grau per la situació de desocupació que les persones sense discapacitat; circumstància acreditada per les últimes sèries estadístiques, on el percentatge de persones desocupades amb discapacitat és superior en un 7,8 % a les persones sense discapacitat, per la qual cosa és necessari que s'introduïsquen mesures tendents a reduir una bretxa que deixa en situació d'especial vulnerabilitat a aquest col·lectiu. Així mateix, l'article 2.2 de l'Ordre 8/2016 recull que cada convocatòria podrà establir com a requisit addicional que en l'àmbit municipal figure inscrit en els Espai LABORA un nombre mínim o màxim de persones desocupades, que podran pertànyer a un o diversos col·lectius determinats. Pel que fa a això es tindran en compte les estadístiques d'atur registrat corresponents al mes anterior al de la data de la resolució de convocatòria.  
  
En aplicació d'aquesta previsió, aquesta convocatòria té com a objecte subvencionar la contractació de persones desocupades amb discapacitat per part de corporacions locals municipals de la Comunitat Valenciana amb un mínim de 600 persones inscrites com a aturades en els Espai LABORA de referència.  
Per a la convocatòria d'aquestes subvencions existeix crèdit disponible en la línia S2941000 del subprograma 322.51 Foment d'ocupació, del pressupost de LABORA Servei Valencià d'Ocupació i Formació per a 2023.  
Per tot el que s'hi ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria  
1. Convocar per a l'exercici 2023 les subvencions destinades a la contractació de persones desocupades amb discapacitat, per a la realització d'obres o serveis d'interés general en col·laboració amb corporacions locals de la Comunitat Valenciana amb un mínim de 600 persones inscrites com a aturades en els Espai LABORA de referència, regulades en l'Ordre 8/2016, de 7 de juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en el Programa iniciativa social en col·laboració amb corporacions locals de la Comunitat Valenciana, modificada per l'Ordre 10/2017, de 8 de maig, de la Conselleria d'Economia Sostenible, Sectors Productius, Comerç i Treball, publicada en el Diari Oficial de la Generalitat Valenciana de 10 de maig de 2017.  
2. Aquestes subvencions es finançaran amb càrrec al capítol 4, codi de línia S2941000 del subprograma 322.51 Foment d'Ocupació, per un import global màxim de 5.253.000 d'euros, fons procedents del Servei Públic d'Ocupació Estatal.  
3. La dotació d'aquesta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
  
Segon. Objecte i àmbit  
Aquesta convocatòria té com a objecte la concessió de subvencions destinades a la contractació de persones desocupades amb discapacitat, per a la realització d'obres o serveis d'interés general en l'àmbit de la Comunitat Valenciana.  
  
Tercer. Beneficiaris i condicions  
1. Podran ser beneficiàries les corporacions locals municipals de la Comunitat Valenciana o entitats dependents o vinculades a aquestes que exercisquen competències en matèria d'ocupació i amb més de 600 persones inscrites com a aturades en l'Espai LABORA de referència, segons l'estadística d'atur registrat corresponent al mes de març de 2023 (disponible per a la seua consulta en https://labora.gva.es/es/estadisticassispehtml). La relació de corporacions que poden sol·licitar la subvenció, en aplicació del citat requisit, figura com a annex d'aquesta resolució.  
2. No podran ser beneficiàries les entitats que incórreguen en alguna de les prohibicions establides en els apartats 2 i 3 de l'article 13 de la Llei 38/2003, de 17 de novembre, general de subvencions.  
  
Quart. Costos subvencionables  
1. Les subvencions es destinaran al finançament dels costos salarials, inclosa la seua cotització a la Seguretat Social, de les persones aturades amb discapacitat, que hagueren sigut contractades per a l'execució de les actuacions programades per l'entitat beneficiària.  
2. Únicament s'entendrà com a cost salarial les percepcions econòmiques per la prestació del servei, amb exclusió de dietes, indemnitzacions i suplits a conseqüència de l'activitat laboral, retribucions de vacances no gaudides o altres percepcions que no tinguen la condició de salari.  
3. No resultaran subvencionables els dies que el treballador es troben en situació d'incapacitat per malaltia o accident, siguen comuns o professionals, ni els supòsits de permís de maternitat o paternitat.  
  
  
Cinqué. Destinatàries finals  
Les destinatàries finals d'aquest programa són les persones desocupades amb discapacitat, inscrites com a demandants d'ocupació en els Espai LABORA de la Generalitat. A l'efecte del que es disposa en aquesta convocatòria, s'entendrà per persona amb discapacitat aquella afectada per un grau de discapacitat reconegut igual o superior al 33 %, així com pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa; i pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat.  
  
  
Sisé. Procediment de selecció de les persones amb discapacitat.  
1. El procés selectiu es regirà per l'indicat en aquesta resolució i en les instruccions dictades sobre això pel director general de LABORA Servei Valencià d'Ocupació i Formació.  
2. Després de la publicació en l'apartat de subvencions de foment d'ús de la web de LABORA Servei Valencià d'Ocupació i Formació dels imports assignats per l'òrgan col·legiat, les entitats beneficiàries hauran de presentar oferta d'ocupació a l'Espai LABORA, que efectuarà una preselecció entre persones desocupades amb discapacitat inscrites en els Espai LABORA de la Generalitat, que preferentment no resulten beneficiàries de prestacions o subsidis per desocupació o de rendes vinculades a processos d'inserció laboral, prioritzades pel major grau de discapacitat.  
3. Per a la selecció final de les persones amb discapacitat candidates es constituirà una comissió de baremació integrada per dos representants de l'entitat beneficiària, que exerciran la presidència (amb vot de qualitat) i la secretaria; i per ambdós representants de les organitzacions sindicals integrants del Consell de Direcció de LABORA Servei Valencià d'Ocupació i Formació, que hauran de ser convocats amb una antelació mínima de cinc dies hàbils.  
4. L'entitat beneficiària contractarà als qui obtinguen major puntuació en la baremació dels criteris establits en l'annex de l'Ordre 8/2016, sense que puga contractar-se a més d'un membre de la mateixa unitat familiar. En cas d'empat, se seleccionarà a qui acredite menor renda per càpita de la unitat familiar.  
5. S'estendrà acta del procés de selecció, segons model normalitzat. En cas d'absència de la representació sindical, s'adjuntarà a l'acta la convocatòria remesa o la justificació de l'absència.  
6. Les persones amb discapacitat candidates hauran de figurar inscrites com a aturades en LABORA Servei Valencià d'Ocupació i Formació en el moment de la seua contractació, que en tot cas haurà de tindre lloc després de la resolució de concessió de la subvenció. No s'entendrà complit aquest requisit si la inscripció es produeix el dia en què s'inicia la relació laboral.  
7. Les treballadores podran ser substituïdes en cas de resolució del contracte de treball abans que finalitze el projecte per les causes recollides en l'article 5.6 de l'Ordre 8/2016, en la seua redacció donada per l'Ordre 10/2017, o de la seua suspensió a causa de situacions d'incapacitat temporal, maternitat, paternitat o altres situacions amb obligació legal de reserva del lloc. Les substitucions es realitzaran segons el seu ordre de puntuació per altres persones amb discapacitat candidates que figuren inscrites com a aturades demandants d'ocupació. Si cap de les persones amb discapacitat candidates en situació de reserva reunira els requisits per a ser contractada, s'iniciarà un nou procés de selecció segons el que es preveu en aquest article.  
  
Seté. Condicions de les contractacions  
1. Amb la subvenció concedida, les entitats beneficiàries podran efectuar les contractacions i executar els projectes que consideren convenients sempre que es respecten les condicions següents:  
a) Els contractes que es formalitzen hauran de tindre una duració d'almenys nou mesos a jornada completa («Contractes vinculats a programes de polítiques actives d'ocupació», amb el codi de contracte 405).  
b) Les contractacions no podran servir per a cobrir vacants dels llocs de treball de l'entitat beneficiària.  
2. Les entitats beneficiàries podran ampliar amb els seus recursos la duració dels contractes subvencionats.  
3. Els projectes subvencionables hauran d'executar-se dins del període comprés entre la data de la resolució de concessió i el 31 de maig de 2024.  
  
Huité. Forma i termini de presentació de sol·licituds  
1. La sol·licitud (comprensiva així mateix de la documentació exigida en el resolc nové) es presentarà de forma telemàtica en la seu electrònica de la Generalitat Valenciana, a través del procediment habilitat a aquest efecte i denominat «EMDISC 2023 Programa de subvencions iniciativa social destinat a la contractació de persones desocupades amb discapacitat, en col·laboració amb les corporacions locals» (avalem capacitats). En la pàgina web de LABORA Servei Valencià d'Ocupació i Formació, (http://www.labora.gva.es/corporacions-locals-mancomunitats-diputacions/foment-de-l-ocupacio) estarà disponible la informació sobre aquesta convocatòria i s'habilitarà un accés a la seu electrònica per a formular la sol·licitud. Per a això, s'haurà de disposar de signatura electrònica avançada, bé amb el certificat reconegut d'entitat o certificat de representant d'entitat. Seran inadmeses aquelles sol·licituds no presentades utilitzant el procediment ací descrit.  
  
2. El termini per a la presentació de les sol·licituds serà de quinze dies hàbils a comptar des de l'endemà de la publicació de l'extracte d'aquesta resolució en el Diari Oficial de la Generalitat Valenciana.  
3. Només podrà presentar-se una sol·licitud per municipi. En cas que es presentaren diverses sol·licituds, només s'admetrà la formulada per l'ajuntament.  
  
Nové. Contingut de la sol·licitud  
En el tràmit telemàtic de presentació de la sol·licitud, i com a contingut de la mateixa, l'entitat sol·licitant deurà:  
a) indicar l'import de la subvenció sol·licitada; si no s'indicara cap import, s'entendrà que l'entitat sol·licita l'import de 51.000 euros consignat en el resolc onzé. Només serà admissible variar l'import sol·licitat inicialment, mitjançant l'aportació d'un nou formulari annex que anul·larà l'anterior, durant el període de presentació de sol·licituds.  
  
b) Identificar el compte bancari en el qual LABORA ha d'efectuar el pagament de la subvenció. Si es tracta d'un nou compte, l'entitat haurà d'haver-la donat d'alta prèviament a través del tràmit telemàtic habilitat a aquest efecte i denominat «Procediment per a tramitar les altes i baixes de les domiciliacions bancàries» (https://www.gva.es/es/inicio/procedimientos'id\_proc=22508&version=amp).  
c) Declarar responsablement no estar incursa en les prohibicions per a obtindre la condició de beneficiària a què fan referència els apartats 2 i 3 de l'article 13 de la Llei 38/2003.  
  
Dècim. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva.  
2. La instrucció correspondrà a les direccions territorials de LABORA Servei Valencià d'Ocupació i Formació.  
3. L'òrgan instructor podrà recaptar dels interessats l'aportació addicional de tots aquells documents i dades aclaridores que considere necessàries per a resoldre sobre la sol·licitud presentada.  
4. Examinades les sol·licituds, l'òrgan instructor emetrà informe on farà constar que els beneficiaris compleixen tots els requisits necessaris per a la concessió de les ajudes.  
5. En la subdirecció general competent en matèria d'ocupació es constituirà un òrgan col·legiat integrat per la persona titular d'aquesta subdirecció o persona que designe per a la seua substitució, que ho presidirà; dos vocals; i un secretari, amb veu, però sense vot. Els vocals i el secretari seran designats per la persona titular de la direcció general competent en matèria d'ocupació. L'òrgan col·legiat emetrà informe on es concrete el resultat de l'avaluació efectuada.  
6. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Onze. Distribució de la dotació  
1. L'òrgan col·legiat proposarà la distribució de la dotació pressupostària d'acord amb els criteris següents:  
a) Es proposarà per a tots els sol·licitants un import de 51.000 euros, cost mitjà estimat per la contractació de dues persones durant nou mesos, sense que en cap cas l'import assignat puga superar la quantia de l'ajuda sol·licitada.  
b) En el cas que la dotació no s'haguera esgotat després de procedir segons el que es disposa en el paràgraf anterior, el sobrant es distribuirà fins a esgotar el crèdit disponible en proporció a l'atur reflectit en l'annex.  
c) Si la dotació resultara insuficient per a procedir segons el que s'estableix en l'apartat a, es prioritzaran els municipis segons el major atur reflectit en l'annex.  
2. La resolució de possibles empats s'efectuarà en funció de la pitjor evolució de l'atur registrat en cada municipi. A aquest efecte, la comparativa es remuntarà als mesos precedents a març de 2023 que resulte necessari fins a desfer l'empat.  
  
Dotze. Resolució i recursos  
1. La competència per a resoldre sobre les sol·licituds presentades correspon per delegació a la persona titular de la Direcció General d'Ocupació i Formació.  
2. La resolució de concessió determinarà la quantia concedida i incorporarà les condicions, obligacions i determinacions accessòries al fet que haja de subjectar-se el beneficiari.  
3. El termini per a resoldre i notificar les resolucions procedents serà de sis mesos comptats a partir de l'endemà de finalització del termini de presentació de sol·licituds. Transcorregut aquest termini sense que s'haja dictat resolució expressa, la sol·licitud podrà entendre's desestimada per silenci administratiu.  
4. La resolució posarà fi a la via administrativa i contra aquesta podrà interposar-se recurs potestatiu de reposició davant la Direcció General de LABORA Servei Valencià d'Ocupació i Formació en el termini d'un mes a partir de l'endemà de la seua notificació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant el jutjat contenciós administratiu competent, de conformitat amb els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Tretze. Mitjà de notificació  
La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es), per la qual el sol·licitant haurà de disposar de firma electrònica avançada, bé amb el certificat reconegut d'entitat o certificat de representant d'entitat. A tal fi es remetrà un avís a l'adreça de correu electrònic que figure en l'expedient, on s'informarà de la posada a la disposició de una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
  
  
Catorze. Pagament anticipat  
Prèvia justificació de l'inici del projecte podrà anticipar-se el pagament de fins al 70 % de la subvenció concedida.  
  
Quinze. Requisits per als pagaments.  
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:  
a) Es trobe al corrent en el compliment de les seues obligacions tributàries i davant la Seguretat Social i no siga deutor per resolució de procedència de reintegrament.  
b) Es trobe al corrent en el compliment de l'obligació de rendició dels seus comptes anuals a la Sindicatura de Comptes.  
2. A l'efecte del que es disposa en l'apartat anterior, el beneficiari haurà d'aportar una declaració responsable relativa a l'article 34.5 de la Llei general de subvencions; i l'òrgan gestor obtindrà de la Sindicatura de Comptes el certificat sobre el compliment de l'obligació de rendició de comptes anuals.  
  
Setze. Justificació d'inici del projecte  
La documentació d'inici del projecte es justificarà en el termini d'un mes a partir de la data de contractació de les persones treballadores amb discapacitat, per a això s'emplenarà i registrarà el formulari web que estarà disponible en la pàgina web de LABORA i s'aportarà la següent documentació a través del tràmit «aportació de documentació a un expedient obert de LABORA (https://www.gva.es/va/inicio/procedimientos'id\_proc=18942&version=amp):  
a) Certificat d'inici en model normalitzat, subscrit pel secretari de la corporació local o òrgan corresponent de les entitats dependents o vinculades a aquesta, amb la memòria explicativa del projecte i la identificació del codi comptable corresponent a la subvenció concedida.  
  
b) Acta de selecció de les persones amb discapacitat contractades, amb el llistat de persones amb discapacitat desocupades remés per l'Espai Labora.  
c) Contractes de treball i la seua comunicació a LABORA Servei Valencià d'Ocupació i Formació a través de l'aplicació Kylikoj@.  
d) Altes en la Seguretat Social i informe de dades per a la cotització Idc.  
e) Informació a les treballadores contractades sobre la procedència del finançament del programa.  
f) La documentació requerida per al pagament, a què fa referència en el resolc anterior.  
g) Justificant de l'emplenament del formulari inicial d'indicadors per la persona contractada.  
h) Acreditació de la discapacitat de la persona contractada.  
  
Dèsset. Justificació de la subvenció  
1. En el termini de dos mesos des de la finalització del període subvencionat dels contractes, l'entitat beneficiària haurà de justificar la subvenció concedida davant la Direcció Territorial de LABORA Servei Valencià d'Ocupació i Formació. Per a això presentarà un compte justificatiu que contindrà la documentació següent:  
1.1. Informe final de l'obra o servei realitzat, en model normalitzat.  
  
1.2. Certificat de despesa final en el qual el secretari o interventor de la corporació local, o òrgan corresponent de les entitats dependents o vinculades a aquesta, certificarà expressament que s'ha produït el pagament efectiu de les despeses justificades. Si, en el moment de presentació del compte justificatiu, existiren cotitzacions i pagaments a compte d'IRPF pendents de pagament per no haver vençut el termini per a això, s'indicarà tal circumstància en el certificat, adjuntant-se un certificat acreditatiu del pagament d'aquests en el termini d'un mes a comptar des de la data de la seua presentació davant l'Administració competent.  
  
1.3. En el seu cas, justificant del reintegrament dels fons no utilitzats. En efectuar l'ingrés haurà d'identificar-se l'entitat beneficiària i el número d'expedient afectat.  
1.4. Certificació del secretari o interventor de la corporació local o òrgan corresponent de les entitats dependents o vinculades a aquesta relatiu a altres ingressos o subvencions que hagen finançat l'activitat subvencionada, amb indicació del concepte, import i procedència.  
  
1.5. Relació de persones amb discapacitat contractades, amb el detall dels costos salarials i de Seguretat Social, per al que s'aportarà la documentació que s'indica a continuació:  
a) Nòmines de les treballadores.  
b) Relació Nominal de Treballadors (RNT).  
1.6. Almenys dues fotografies de l'actuació realitzada.  
1.7. Justificació de la publicitat del finançament de la subvenció (cartells, fullets, premsa, publicació, etc).  
1.8. La documentació requerida per al pagament, a la qual fa referència el resolc quinze.  
2. El beneficiari haurà de conservar aquesta documentació i mantindre al costat d'aquesta el resum anual de retencions i ingressos a compte sobre rendiments del treball, corresponent a l'exercici (model 190), que podrà ser requerit a efectes de control posterior.  
3. D'acord amb el que s'estableix en l'article 31.2 de la Llei 38/2003, general de subvencions, es considerarà despesa realitzada la que ha sigut efectivament pagada amb anterioritat a la finalització del termini de justificació, llevat que el pagament de les cotitzacions a la Seguretat Social i IRPF que haja de presentar una vegada vençut aquest termini, que s'acreditarà, d'acord amb el que s'estableix en el punt 1.2 d'aquest resolc, en el termini d'un mes a comptar des de la data de la seua presentació davant l'administració competent.  
  
Díhuit. Resolució de pagament i incidències  
La competència per a efectuar el reconeixement de les obligacions i la proposta de pagament de la subvenció concedida, així com per a resoldre les incidències de qualsevol naturalesa que es produïsquen després de la concessió de les ajudes correspon per delegació a la persona titular de la Direcció Territorial de LABORA Servei Valencià d'Ocupació i Formació.  
  
Dènou. Dret de la competència  
Aquestes subvencions són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que s'estableix en l'article 107.1 del Tractat de funcionament de la Unió Europea per estar destinades a entitats públiques per a la realització d'obres o serveis d'interés general i social i, per tant, no poden afectar els intercanvis comercials perquè no falsegen ni amenacen falsejar la competència.  
  
Contra aquesta resolució, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la seua publicació, davant el corresponent jutjat contenciós administratiu competent, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament recurs de reposició davant aquest mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que consideren convenient.  
  
València, 25 d'abril de 2023. El director general de LABORA Servei Valencià d'Ocupació i Formació: Enric Nomdedéu i Biosca.  
  
  
  
ANNEX  
Relació d'ajuntaments que poden sol·licitar la subvenció  
  
Municipi Total demandants  
46339 València 48.816  
03420 Alacant/Alicante 29.295  
03732 Elx/Elche 20.581  
12343 Castelló de la Plana 12.956  
03049 Torrevieja 7.768  
46206 Torrent 6.807  
46336 Gandia 5.838  
46060 Paterna 5.124  
03170 Elda 5.081  
03961 Orihuela 4.863  
03306 Alcoi/Alcoy 4.728  
46735 Sagunt/Sagunto 4.667  
03661 Sant Vicent del Raspeig/San Vicente del Raspeig 4.289  
03861 Benidorm 4.229  
12418 Vila-real 3.393  
46763 Burjassot 3.148  
46360 Mislata 3.140  
03930 Petrer 3.039  
46555 Alzira 3.030  
03465 Crevillent 2.934  
03880 Dénia 2.893  
03961 Villena 2.804  
03710 Vila Joiosa, la/Villajoyosa 2.551  
46596 Ontinyent 2.543  
03226 Santa Pola 2.486  
46100 Manises 2.482  
46213 Aldaia 2.429  
46891 Alaquàs 2.356  
12218 Borriana/Burriana 2.238  
46635 Xirivella 2.182  
46410 Xàtiva 2.108  
03525 Novelda 2.100  
46784 Catarroja 2.031  
12471 Vall d'Uixó, la 1.911  
03940 Campello, el 1.909  
46164 Quart de Poblet 1.847  
46742 Alfafar 1.843  
12514 Almassora 1.813  
12760 Vinaròs 1.809  
03797 Almoradí 1.784  
46027 Llíria 1.782  
46690 Paiporta 1.746  
03716 Aspe 1.728  
03435 Ibi 1.727  
12694 Onda 1.713  
46429 Oliva 1.704  
46338 Algemesí 1.663  
46117 Sueca 1.625  
03560 Sant Joan d'Alacant 1.540  
03076 Mutxamel 1.528  
46026 Pobla de Vallbona, la 1.508  
03418 Callosa de Segura 1.475  
46568 Cullera 1.464  
12951 Benicarló 1.450  
46242 Picassent 1.418  
46395 Silla 1.407  
46443 Carcaixent 1.388  
46631 Riba-roja de Túria 1.376  
46911 Bétera 1.302  
46541 Moncada 1.249  
03782 Xàbia/Jávea 1.213  
46913 Albal 1.200  
03583 Altea 1.187  
46201 Benetússer 1.132  
03648 Monòver/Monóvar 1.105  
03897 Calp 1.102  
46816 Alboraia/Alboraya 1.074  
46439 Requena 1.073  
46707 Massamagrell 1.063  
46966 Carlet 1.042  
46405 Tavernes de la Valldigna 1.003  
03308 Guardamar del Segura 997  
03753 Pilar de la Horadada 985  
46502 Puçol 965  
46878 Chiva 954  
03437 Albatera 942  
46989 Canals 937  
03017 Nucia, la 923  
03728 Cocentaina 890  
03576 Alfàs del Pi, l' 883  
46620 Benaguasil 866  
46481 Eliana, l' 824  
03684 Sax 777  
03411 Castalla 774  
46503 Vilamarxant 765  
46774 Alginet 761  
46383 Sedaví 748  
12843 Benicàssim/Benicasim 724  
12553 Alcora, l' 671  
46845 Alberic 660  
46477 Massanassa 658  
46988 Benifaió 653  
46326 Meliana 648  
12737 Orpesa/Oropesa del Mar 645  
03289 Redován 643  
03839 Muro de Alcoy 642  
03902 Dolores 637  
46282 Picanya 623  
46562 Tavernes Blanques 623  
03320 Rojales 620  
03246 Catral 612  
46131 Alcàsser 605  
46034 Montserrat 605